केस दर्ज, कनाडा में दूतावास पर ग्रेनेड फेंकने वाले खालिस्तान समर्थकों का किया था नेतृत्व
Khalistani Amritpal Singh Waris Punjab De; NIA FIR Against Brother In Law Canada | US UK Embassy Attack  राष्ट्रीय जांच एजेंसी (NIA) ने वारिस पंजाब दे के मुखी अमृतपाल सिंह के साले अमरजोत सिंह के खिलाफ मामला दर्ज किया है।
राष्ट्रीय जांच एजेंसी (NIA) ने वारिस पंजाब दे के मुखी अमृतपाल सिंह के साले अमरजोत सिंह के खिलाफ मामला दर्ज किया है। खालिस्तान समर्थकों की भीड़ ने कनाडा के ओटावा में 23 मार्च 2023 को भारतीय उच्चायोग पर हमला किया था। इस दौरान बिल्डिंग पर दो ग्रेनेड भी फेंके गए थे। इस भीड़ का नेतृत्व अमृतपाल सिंह का साले अमरजोत सिंह कर रहा था।
NIA के अधिकारियों ने इसकी पुष्टि की है। यह भी बताया है कि फेडरल एजेंसी ने सैन फ्रांसिस्को में भारतीय दूतावास पर हमला में भी एक FIR और दर्ज की है। इस मामले में भी बाबा सरवन सिंह सहित आठ खालिस्तान समर्थकों की पहचान की गई है।
18-19 मार्च को संयुक्त राज्य अमेरिका के सैन फ्रांसिस्को में भारतीय दूतावास पर हमले से संबंधित दूसरे मामले में NIA ने आठ खालिस्तान समर्थकों बाबा सरवन सिंह, अमनदीप सिंह विर्क, लखबीर सिंह, गुरशरणजीत सिंह, हरप्रीत सिंह, संदीप सिंह, गुरचरण सिंह खालसा, जसप्रीत सिंह लोवला और अज्ञात का नाम जोड़ा है।
NIA ने 19 मार्च को लंदन में इसी तरह के हमले की चल रही जांच के अलावा, एक बड़ी साजिश और भारतीय उच्चायोगों व फेडरल दूतावासों पर हमलों में पाकिस्तान के लिंक की जांच करने के लिए मामले अपने हाथ में लिए थे।
अमृतपाल पर कार्रवाई से भड़का अमरजोत
मिली जानकारी के अनुसार पंजाब पुलिस और केंद्र सरकार ने जब अमृतपाल सिंह की तलाश शुरू की थी तो अमरजोत ने कनाडा में भारत के खिलाफ विरोध प्रदर्शन का नेतृत्व किया। इसी तरह के विरोध प्रदर्शनों का नेतृत्व बीते दिनों मारे गए आतंकी हरदीप सिंह निज्जर और लंदन स्थित आतंकी अवतार सिंह खांडा जैसे खालिस्तानी नेताओं द्वारा भी किया जा रहा था।
NIA द्वारा अमरजोत सिंह का रिकॉर्ड खंगाला जा रहा है और उसके अमृतपाल सिंह के साथ कॉन्टैक्ट में रहने के सबूत इकट्‌ठे करने के प्रयास जारी हैं।
NIA जल्द पहुंच सकती है कनाडा व अमेरिका
NIA की एक टीम ने पिछले महीने लंदन में भारतीय उच्चायोग पर हुए हमले की जांच के लिए दौरा किया था। वहां से सीसीटीवी कैमरों की फुटेज एकत्रित कर मामले की जांच शुरू की गई थी। 45 से अधिक लोगों की तस्वीरें जारी की गई थी। अब इस मामले में सबूत जुटाने के लिए NIA कनाडा व अमेरिका का दौरा भी कर सकती है।